钦定古今图书集成/明伦汇编/闺媛典/第280卷 > 皇清十三 > 汪氏女
## 钦定古今图书集成/明伦汇编/闺媛典/第280卷 > 皇清十三 > 汪氏女

按《歙县志》：汪氏女，水阁山人，侨居繁昌。幼许字同邑吴继志子某，及将笄而某亡。女先一夕，梦有神人遗之钗，钗著“贞节” 二字。已而凶问至，女悲曰：“神启吾矣，固吾志也。” 遂恒与母相依。年六十四而母殁。又曰：“母在固未敢以身归吴，老母今已天年终，我当归骨于吴氏。” 吴兄弟闻之，制锦帐迎焉，士大夫多贻之以诗。